मेहनत के बल पर बनाई है पहचान : रणबीर  
रणबीर ने सिने जगत में अपने करियर की शुरुआत में हासिल की गई कामयाबी का श्रेय कड़ी मेहनत एवं पक्के इरादे को दिया है।
बॉलीवुड के शो मैन राजकपूर के प्रपौत्र और कपूर खानदान से नई पीढ़ी के अभिनेता रणबीर कपूर ने सिने जगत में अपने करियर की शुरुआत में हासिल की गई कामयाबी का श्रेय कड़ी मेहनत एवं पक्के इरादे को दिया है।  रणबीर ने संवाददाताओं से बातचीत के दौरान कहा कि फिल्मी परिवार से जुड़े होने के बावजूद बॉलीवुड में जगह बनाने के लिए आपको कड़ी मेहनत करने की जरूरत होती है। रणबीर ने कहा कि फिल्मी दुनिया में आज वह जिस किसी मुकाम पर हैं, अपनी कड़ी मेहनत और पक्के इरादे की वजह से हैं।  उन्होंने कहा, आज मैं जहां कहीं भी हूं, यह सब मेरी मेहनत और सूझबूझ का नतीजा है। जब मैंने अपना फिल्मी करियर शुरू किया था, तब लोग मुझे मेरे परिवार के नाम से जानते थे, लेकिन आज मेरी खुद की एक पहचान है। उन्होंने कहा कि उनके करियर की शुरुआत में लोग कहा करते थे कि वह ऋषि कपूर और नीतू कपूर के बेटे और राज कपूर के पोते हैं। लेकिन अब मेरी खुद की एक पहचान है। लोग मुझे अब रणबीर कपूर के रूप में जानते हैं।  रणबीर ने कहा कि जब आप अपना काम दिलो दिमाग से करते हैं, तो कामयाबी आपके कदम चूमती है और सही दिशा में मेहनत कर सपनों का साकार किया जा सकता है। गौरतलब है कि उन्होंने 'राजनीति', 'रॉकेट सिंह' और 'वेक अप सिड' जैसी फिल्मों में अभिनय किया है, जिसमें उनके अभिनय की फिल्म समीक्षकों ने काफी सराहना की थी।